Wellers Wedding Saline | Scott & Leanne - M. Muncy Studios
Weddings Tags: ann arbor wedding, detroit wedding Sommer maar net | Slakkelak
Iets wat nêrens anders pas nie…
Posted on 5 September 2018 by Slakkelak
My liefde vir goggas en dingetjies kom van lankal af. Lankal soos in my hele leeftyd…
Ons het party jare net n paar sywurms gehad, maar soms duisende. Dan het ons boekmerkies vir ons Bybels laat spin, party op Kersfeeskaartjie prentjies en party op karton wat ons dan kon aftrek vir daai ragfyn velletjies sy.
Verlede jaar het ek in ons dorp geadverteer ek soek sywurms. Ek het gedink dis nogal tyd vir my kleinkinders om sywurms te hê. Niemand het gehad nie en dié wat gereageer het, het gevra hulle wil ook graag hê indien ek sou kry.
‘n Boogskietvriendin het laat weet sy het vir my en sal vir my na die volgende kompetisie bring. Ongelukkig het die miere hulle gepak terwyl ons geskiet het en hulle was tot niet. Gelukkig het sy reeds ‘n paar motte gehad wat eiers gelê het, en so is ek toe huistoe met die hoop op wurms na ‘n jaar.
In die winter skoolvakansie onthou ek toe ek moet begin kyk of daar aktiwiteit in die houer is maar kon toe om die dood onthou waar ek dit gebêre het nie… Ek is nogal bekend in my gesin dat ek dinge veilig kan bêre… so veilig dat mens die ding nooit, ooit weer kry nie…
Middel-Julie toe kry ek die houer. In die boonste rak van my spens, want ek onthou toe dat ek ‘n jaar terug gereken het dat die eiers veilig sal wees teen Doom wat dit per ongeluk sal doodmaak. Mens spuit mos nie gif tussen kos nie…
Sowaar was daar ‘n paar pas uitgebroeide wurmpies en die boom by my werk het drie piepklein blaartjies! Wat ‘n genade! Dit het maar bars gegaan maar hulle het oorleef. En nog het uitgebroei en nog en nog… By bietjie oor driehonderd het ek halt geroep en die eiers weggegee…
Die boom by my werk se blare het nie vinnig genoeg gegroei nie en ek het gelukkig onthou van ‘n boom by ons veearts se praktyk. Ek het maar genoeg gepluk vir ‘n paar dae op ‘n slag en dit in my yskas gebêre. Een middag toe ek kar toe stap na ek blare gaan pluk het, kom ‘n man aangestap en sê hy wil my iets vra. Hy wil toe weet wat maak ek met die blare wat ek so pluk, hy hou my al geruime tyd dop. Eet ek dit of wat? Toe ek sê dis vir my sywurms het hy gelag en gesê hy het al vergeet van sywurms.
Ek kon nie voorbly met blare nie en adverteer toe dat ek sywurms beskikbaar het. Beide kleuterskole in die dorp het ook gekry en so is ‘n kring voltooi want my vriendin wat vir my die eiers gegee het, het drie jaar gelede ‘n paar wurms by haar kind se kleuterskool gekry.
Nou het Barberton se kinders weer sywurms… en sommer ‘n paar grootmense ook!
Vir myself het ek net tien uitgehou, en twee vormpies laat spin, en ek verwonder my steeds aan daardie goue draadjies sy wat so perfek vorm uit groen moerbeiblare.
Categories: Sommer maar net	| 8 Kommentaar
Posted on 29 Desember 2014 by Slakkelak
Vandag is jou grootword-dag, jy is ook nou ‘n tannie…
Dit was so wonderlik om jou te sien met Hanlie se spesiale verjaardag, dit het net gevoel of die jare wegval en ons kon omtrent nie ophou praat nie.
Hanlie was my eerste ervaring van sosialisering buite my gesin, en jy was tweede, ek het jou ontmoet die eerste dag van graad een in juffrou Heilie se klas.
In ons skooljare was daar nog nie amptelike uniforms wat mens in ‘n winkel kon gaan koop nie, ons ma’s moes maar maak. Gelukkig was ons ma’s almal handvaardig. Die eerste ding wat ek van jou onthou is jou twee vlegsels en jou skoolrokkie wat anders gemaak was as ons s’n. Jou ma het Crimplene gebruik en in plaas van ‘n aparte wit hempie maak, het sy wit moutjies aangewerk, asof dit ‘n wit hempie is. Klein soos ek was, het ek nogal gedink jou ma is baie innoverend, want jou rok hoef nie gestryk te word nie, en jy kry nie so warm soos ons wat ‘n hempie en ‘n rokkie aan het nie. Ek en Hanlie weer, se ma’s het self ons skoolbroekies gemaak. Ek onthou dit was van dieselfde materiaal as die rokkies en myne het pof gestaan en ek het myself siek geskaam daarvoor… en ja, ek het julle winkel skoolbroekies begeer… ek het myne in standerd een gekry toe ons in juffrou Kobie se klas was.
By jou het ek vir die eerste keer alleen uitgeslaap. Hoe opwindend was dit nie vir my nie! Jy het net een keer by my kom slaap, end ek was BAIE teleurgesteld toe jy die aand gehuil het en jou pa jou moes kom haal… Ek het later jare dit oordink en dink die piepiepot onder ons bed en die kleinhuisie buite moes dalk baie bygedra het tot jou huistoe verlang…
Ek en jy was nie sportreuse nie, maar het mekaar opgekeil in akademie. Jy is na matriek onderwys kollege toe en ek het by die Technikon gaan chemie swot, en uiteindelik het ek in dieselfde beroep geëindig, in dieselfde vakgebied, Wetenskap.
Baie dankie vir al die wonderlike speeltye en lewenservaring wat ek by jou gekry het. Jy het ‘n groot aandeel in hoe ek gevorm het en ek sien uit na die kuier wat ek, jy en Hanlie beplan vir iewers hierdie jaar.
Mag jou lewenspad vorentoe vol rose sonder dorings wees en jou gesin baie lank geseën word met jou teenwoordigheid.
Posted on 11 Mei 2014 by Slakkelak
‘n Duisend rose gaan nie genoeg wees om op hierdie dag vir Ma te gee nie. Ma was en is vir ons die beste voorbeeld van Moederskap wat daar is.
Sonder kla en murmurering het Ma ons spannetjie van agt grootgemaak met ‘n oorvloed van liefde en sorgsaamheid. Niks was ooit te veel gevra nie.
Een van die mooiste eienskap wat Ma ons geleer het is dié van positiwiteit. Die silwer randjie om elke donker wolk is een van die lewenslesse wat ek baie hard in my eie lewe probeer toepas. Maar ek kry nie die blikke en blikke vol tuisgemaakte koekies reg nie, daar skiet ek vêr te kort!
Dankie Ma. Dankie vir wie Ma is en vir alles wat Ma in ons lewens toegevoeg het wat defenieer wie ons vandag is.
Anne Pretorius, ampertjies 80 jaar oud en altyd aan die glimlag. Ons blomme-Ma. Ons liefde-Ma.
Laaste sonsondergang van 2012
Posted on 31 Desember 2012 by Slakkelak
Vader in die hemel,
Baie dankie vir al die seëninge in ons lewe. Dankie dat die son so mooi totsiens gesê het vir 2012. Dankie dat ons kan hoop op ‘n nuwe môre. Dankie vir al die liefde van die mense rondom ons.
Categories: Sommer maar net	| 5 Kommentaar